 NA JULIANS AMBOKO KUANZIA kesho, Julai 1, 2023, Wakenya wenye mapato ya chini ambayo tayari wamelemewa na mzigo wa gharama ya maisha wataathirika hata zaidi mapendekezo kadha ya kuzalisha mapato yaliyomo kwenye Sheria ya Fedha ya 2023 yatakapoanza kutumika. Bei za mafuta na bidhaa nyinginezo za kimsingi zinatarajiwa kupanda sheria hiyo itakapoanza kutekelezwa. Jana Alhamisi, Mamlaka ya Kusimamia Sekta ya Kawi na Petroli (EPRA) ilitangaza kuwa, itatekeleza ushuru wa thamani wa ziada (VAT) wa asilimia 16 kwa bidhaa za petroli kuanza kesho usiku. Inakadiriwa kuwa hatua hiyo itachangia kupanda kwa bei ya mafuta aina ya petroli kutoka bei ya sasa ya Sh182.04 kwa lita hadi Sh198.60 huku dizeli ikiuzwa kwa Sh181.70 kutoka bei ya sasa ya Sh168.28 jijini Nairobi. Nayo mafuta taa yatauzwa kwa Sh174.38 kutoka bei ya sasa ya Sh161. 48. Mapato ya kila mwezi ya wafanyakazi yatapungua zaidi kwa sababu yatatozwa ushuru hadi asilimia 1.5, pesa zitakazoelekezwa katika Hazina ya Ujenzi wa Nyumba za gharama nafuu, kulingana na sheria hiyo iliyotiwa saini na Rais William Ruto Jumatatu. Wakenya wanabebeshwa mzigo huu wa ushuru wakati tayari wanakabiliwa na hali ngumu ya kiuchumi hivi kwamba, hawawezi kumudu mahitaji yao ya kimsingi kama chakula. Saba kati ya familia kumi nchini zenye pato lisilozidi Sh100,000 kwa mwezi zimechelea kununua baadhi ya bidhaa kufuatia kupanda kwa gharama ya maisha. Hii ni kulingana na ripoti ya utafiti uliofanywa na Shirika la Ipsos Kenya iliyotolewa Juni 2, 2023 na kuonyesha kuwa, Wakenya wengi pia wameshindwa kulipa kodi za nyumba, karo ya shule miongoni mwa mahitaji mengine muhimu. Kulingana na data iliyotolewa juzi na Shirika la Kitaifa kuhusu Takwimu (KNBS), asimilia 87.7 ya Wakenya wanapokea mishahara chini ya Sh100,000 huku asilimia 52.0 ya idadi hii wakipokea mishahara ya kati ya Sh50,000 na Sh99,999. Irene Chepkoech, anayeendesha biashara ndogo mjini Eldoret ni mmoja wa Wakenya wanaokabiliwa na hali ngumu ya maisha kiasi kwamba, familia yake imeamua kutotumia bidhaa kama sukari ambayo bei yake imepanda zaidi katika siku za hivi karibuni. Data kutoka KNBS inaonyesha kuwa, bei ya sukari imepanda kutoka bei ya Sh250 kwa paketi ya kilo mbili Aprili hadi Sh450 katikati mwa Juni. “Kwa kweli gharama ya maisha imenilemea. Kila wiki, familia yangu ilikuwa ikitumia kilo mbili kwa wiki. Lakini sasa inatubidi kuhepa sukari na kunywa chai ya maziwa isiyo na sukari. Siwezi kubeba gharama ambayo siwezi kumudu,” Irene ambaye ni mama wa watoto wawili aliambia Taifa Leo. Naye Mama Rose Kamau ambaye ni mkazi wa eneo la Kahawa West anasema kupanda kwa gharama ya maisha kumefanya familia yake “kufunga mkanda” kwa kuacha kutumia vyakula vya bei ya juu. “Siku hizi hamna kitoweo cha kuku nyumbani kwangu, kwa sababu siwezi kumudu. Nyama inaliwa mara moja kwa wiki. Nilikuwa nikinunua lita tano ya mafuta ya kupikia, lakini sasa ninamudu lita moja pekee baada ya wiki. Watoto wanahisi hali hiyo ngumu na wanauliza nini kimeenda kombo,” anasema Rose ambaye ni mama wa watoto watatu. Katika kaunti ya Kisii, Francis Koina pia ameamua kupunguza bajeti yake ya kila mwezi kutokana na makali ya kiuchumi. “Kila mwezi, mimi hununua mafuta ya kupikia ya kipimo kidogo ya Sh50, glasi moja ya sukari ya Sh30 pamoja na bidhaa nyinginezo za chakula ndogo ili familia yangu iweze kula. Kwangu kiamsha kinywa, na chakula cha usiku ni muhimu zaidi. Hatuli chakula cha mchana kwa sababu hatuwezi kumudu,” akasema Bw Koina ambaye ni kibarua katika maeneo yanakojengwa nyumba. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  